Tarybos direktyva
1986 m. kovo 10 d.
antrą kartą iš dalies keičianti Direktyvą 73/404/EEB dėl valstybių narių įstatymų, susijusių su plovikliais, suderinimo
(86/94/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Tarybos direktyvos 73/404/EEB [4], iš dalies pakeistos Direktyva 82/242/EEB [5], 2a straipsnyje iki 1986 m. kovo 31 d. numatytos tam tikros reikalavimų, keliamų minimaliam nejoninių aktyviųjų paviršiaus medžiagų, esančių plovikliuose, biologinio skilimo laipsniui, išimtys;
kadangi aptariamos medžiagos yra nejoninės aktyviosios paviršiaus medžiagos, neatitinkančios Direktyvoje 73/404/EEB nustatytų biologinio skilimo reikalavimų; kadangi jos yra naudojamos tam tikrais tikslais sprendžiant technines problemas ir siekiant išvengti kitų nepageidaujamų poveikių žmogaus sveikatai ir aplinkai;
kadangi, priėmus Direktyvą 82/242/EEB, šių medžiagų biologinio skilimo tyrimuose buvo padaryta pažanga; tačiau kadangi pagal tokių tyrimų rezultatus joms negalima taikyti visų numatytų išimčių; kadangi tam turi įtakos gana dideli skirtumai, esantys valstybėse narėse, inter alia, vandens savybių, mitybos įpročių ir įrenginių konstrukcijos srityse;
kadangi kai kuriuose Bendrijos regionuose jau yra naudojami šių medžiagų pakaitai plovikliams, naudojamiems indaplovėse, tačiau, nepaisant intensyvių pastangų, dar nesurasti tinkami pakaitai, skirti naudoti metalo apdirbimo pramonėje;
kadangi, nors kalbama apie santykinai nedidelį aktyviųjų paviršiaus medžiagų kiekį, šios medžiagos yra svarbios ekonomine prasme; kadangi reikėtų suteikti valstybėms narėms galimybę taikyti išimtis iki 1989 m. gruodžio 31 d., kiek to reikia pagal jų nacionalines aplinkybes,
PRIĖMĖ ŠIĄ DIREKTYVĄ:
1 straipsnis
"1. Iki 1989 m. gruodžio 31 d. valstybės narės gali netaikyti 2 straipsnio 1 dalies reikalavimų šiems išvardytiems produktams:
a) mažai putojantiems alkenų grupės oksidams, kurie naudojami kaip alkoholių, alkil-fenolių, glikolių, poliolių, riebalų rūgščių, amidų arba aminų priedai indams plauti skirtuose preparatuose;
b) šarmams atspariems, terminiu būdu blokuotiems alkil ir alkil-aril poliglikolių esteriams ir įvairių tipų medžiagoms, nurodytoms a punkte, kurios naudojamos valikliuose, skirtuose maisto, gėrimų ir metalų apdirbimo pramonei."
2 straipsnis
Valstybės narės praneša Komisijai apie visas priemones, kurių jos ėmėsi šiai direktyvai įgyvendinti.
3 straipsnis
Ši direktyva skirta valstybėms narėms.
Priimta Briuselyje, 1986 m. kovo 10 d.